PTG ทุ่มงบ 398 ลบ.ซื้อหุ้น FPT หวังเพิ่มประสิทธิภาพขนส่งน้ำมัน
PTG ทุ่มงบ 398 ลบ.ซื้อหุ้น FPT ผู้ให้บริการขนส่งน้ำมันอากาศยาน และน้ำมันภาคพื้นดินผ่านระบบท่อ จำนวน 4,979,396 หุ้น ในราคาหุ้นละ 80 บ.คิดเป็นสัดส่วนการถือหุ้น 9.55% หวังเพิ่มประสิทธิภาพขนส่งน้ำมัน ขณะเดียวกันมั่นใจผลประกอบการปี 58 โตตามเป้า จากปริมาณขายน้ำมันที่เติบโตมากกว่า 20% 
5 ม.ค. 2559

นายพิทักษ์ รัชกิจประการ ประธานเจ้าหน้าที่บริหาร และกรรมการผู้จัดการใหญ่ บริษัท พีทีจี เอ็นเนอยี จำกัด (มหาชน) หรือ PTG เปิดเผยว่า บริษัทได้ลงนามในบันทึกความตกลงการซื้อขายหุ้นของ บริษัท ขนส่งน้ำมันทางท่อ จำกัด(FPT)ผู้ให้บริการขนส่งน้ำมันอากาศยาน และน้ำมันภาคพื้นดินผ่านระบบท่อ จำนวน 4,979,396 หุ้น ในราคาหุ้นละ 80 บาท รวมเป็นเงินทั้งสิ้น 398.35 ล้านบาท คิดเป็นสัดส่วนการถือหุ้น 9.55%
ทั้งนี้ FPT อยู่ในระหว่างเข้าลงทุนในโครงการขยายระบบท่อขนส่งน้ำมันไปภาคเหนือจาก อ.บางปะอิน จ.พระนครศรีอยุธยา ถึง จ.ลำปาง ระยะทาง 585 กิโลเมตร มูลค่าลงทุนกว่า 7,759 ล้านบาท
สำหรับการเข้าซื้อหุ้น FPT ในครั้งนี้ จะช่วยเพิ่มประสิทธิภาพการบริหารงานด้านการขนส่งของบริษัทฯไปยังคลังน้ำมัน และสถานีบริการน้ำมันที่เพิ่มขึ้นในทุกปี และยังสามารถว่าจ้างให้ FPT ขนส่งน้ำมันทางท่อให้บางส่วน โดยการขนส่งทางท่อเป็นระบบขนส่งที่รวดเร็ว ปลอดภัย ได้น้ำมันที่มีคุณภาพ สะอาด บริสุทธิ์ และมีการสูญเสียน้ำมันจากการขนส่งที่น้อยที่สุด
รวมถึงการที่ FPT ให้บริการขนส่งน้ำมันอากาศยาน และน้ำมันภาคพื้นดินผ่านระบบท่อจะส่งผลให้ PTG ลดความเสี่ยงจากการผันผวนของธุรกิจค้าปลีกน้ำมันได้ และที่สำคัญที่สุดจะเป็นการสนับสนุนการบริหารจัดการด้านโลจิสติกส์ของกลุ่มบริษัทฯ ให้มีประสิทธิภาพมากยิ่งขึ้น และสอดคล้องกับแผนการขยายสถานบริการอีกด้วย
ขณะเดียวกันบริษัทมั่นใจว่าผลประกอบการสำหรับปี 58 จะเติบโตตามเป้าหมายที่วางไว้ จากปริมาณขายน้ำมันที่เติบโตมากกว่า 20% พร้อมทั้งค่าการตลาดอยู่ในระดับที่น่าพอใจ
 
 